b'\n_START_ARTICLE_\nKustaa Saksi\n_START_PARAGRAPH_\nKustaa Saksi (s. 1975) on suomalainen taiteilija. H\xc3\xa4n asuu ja ty\xc3\xb6skentelee Amsterdamissa, ja taiteellisen tuotantonsa ohella h\xc3\xa4net tunnetaan Suomessa ja ulkomailla palkittuna graafikkona ja tekstiilisuunnittelijana. Saksi on monialainen taiteilija, jolle suuret installaatiot ovat tunnusomaisia. H\xc3\xa4n on mm. suunnitellut pilvenpiirt\xc3\xa4ji\xc3\xa4 peitt\xc3\xa4vi\xc3\xa4 sein\xc3\xa4maalauksia, sek\xc3\xa4 kuoseja ja printtej\xc3\xa4. Br\xc3\xa4ndien, kuten Niken, Dieselin ja Levi\xe2\x80\x99s:n ohella Saksi on tehnyt yhteisty\xc3\xb6t\xc3\xa4 mm. Issey Miyaken, Lacosten, New York Timesin ja Marimekon kanssa. Vuonna 2013 Saksi suunnitteli Tukholman huonekalu- ja valaisinmessujen paviljonkia varten valtavan, 15 000:sta A3 -kokoisesta paperista koostuvan installaation yhdess\xc3\xa4 ruotsalaisen arkkitehti\xc2\xa0Gert Wing\xc3\xa5rdhin kanssa. Saksi on valmistunut Lahden Muotoiluinstituutista vuonna 2000. Aiemmin h\xc3\xa4n on asunut ja ty\xc3\xb6skennellyt Pariisissa._NEWLINE_Viime vuosina Saksi on ty\xc3\xb6skennellyt jacquard-kudontatekniikalla valmistettujen kuvakudonnaisten parissa. Kudonnaisissa on k\xc3\xa4ytetty mohairia ja alpakan villaa, puuvillaa ja synteettisi\xc3\xa4 materiaaleja, kuten fosforoitua ja metallinhohtoista akryylilankaa.\xc2\xa0Hypnopompic-n\xc3\xa4yttely on kiert\xc3\xa4nyt gallerioissa mm. Helsingiss\xc3\xa4, New Yorkissa, Madridissa ja Brysseliss\xc3\xa4 sek\xc3\xa4 museoissa Milanossa (Museo Poldi Pezzoli) ja Tilburgissa (TextielMuseum). Hypnopompinen viittaa her\xc3\xa4\xc3\xa4misvaiheen tilan aistiharhaan, jossa valve- ja unimaailma sekoittuvat surrealistiseksi todellisuudeksi. Valveuneen liittyy poikkeuksellinen tajunnantila, jossa kokija saattaa tuntea jonkin l\xc3\xa4sn\xc3\xa4olon tai n\xc3\xa4hd\xc3\xa4 olentoja ja el\xc3\xa4imi\xc3\xa4, kuten h\xc3\xa4m\xc3\xa4h\xc3\xa4kkej\xc3\xa4, apinoita ja hy\xc3\xb6nteisi\xc3\xa4. Hypnopompinen tila on yhdistetty my\xc3\xb6s migreenin aiheuttamiin visuaalisiin harhoihin: graafisiin kuvioihin, malleihin ja tekstuureihin, joiden on ajateltu vaikuttaneen ornamentiikassa sek\xc3\xa4 mosaiikki- ja tekstiiliperinteess\xc3\xa4. Surrealistiset kudonnaiset ovat kuin abstrakteja maisemia, ja niiss\xc3\xa4 n\xc3\xa4kyy my\xc3\xb6s optisen taiteen perinne. Saksille tunnusomaisissa, kirjavissa maisemissa orgaaniset muodot yhdess\xc3\xa4 eloisan kuva- ja v\xc3\xa4rimaailmaan kanssa luovat s\xc3\xa4teilevi\xc3\xa4, psykedeelisi\xc3\xa4 maailmoja. Paradoksaaliset ja leikkis\xc3\xa4t aiheet synnytt\xc3\xa4v\xc3\xa4t voimakkaita, moniaistisia teoksia.'